Komisijos reglamentas (EB) Nr. 980/2002
2002 m. birželio 4 d.
iš dalies keičiantis Reglamentą (EB) Nr. 2082/2000, patvirtinantį Eurokontrolės standartus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. liepos 19 d. Tarybos direktyvą 93/65/EEB dėl suderintų techninių charakteristikų skrydžių valdymo įrangai ir sistemoms pirkti apibrėžimo ir naudojimo [1] su paskutiniais pakeitimais, padarytais Komisijos direktyva 97/15/EB [2], ypač į jos 3 straipsnį,
kadangi:
(1) Direktyva 97/15/EB, patvirtinanti Eurokontrolės standartus ir iš dalies keičianti Tarybos direktyvą 93/65/EEB dėl suderintų techninių charakteristikų skrydžių valdymo įrangai ir sistemoms pirkti apibrėžimo ir naudojimo, su pakeitimais, padarytais Reglamentu (EB) Nr. 2082/2000 [3], patvirtino Eurokontrolės centralizuotų operatyviųjų duomenų mainų standarto (OLDI) 1.0 leidimą ir Eurokontrolės oro eismo paslaugų duomenų mainų pateikimo standarto (ADEXP) 1.0 leidimą.
(2) Reglamentas (EB) Nr. 2082/2000 patvirtino dvi naujesnes minėtų dviejų Eurokontrolės standartų versijas, t. y. OLDI 2.2 leidimą ir ADEXP 2.0 leidimą, bei naują Eurokontrolės standartą, pavadintą Skrydžio duomenų mainų - sąsajos valdymo dokumentu (FDE-ICD).
(3) Eurokontrolė patvirtino OLDI 2.2 leidimo bei ADEXP 2.0 leidimo pakeitimus.
(4) Šie Eurokontrolės standartų pakeitimai patenka į Direktyvos 93/65/EEB taikymo sritį ir prisideda prie valstybių narių nacionalinių skrydžių valdymo sistemų suderinimo, ypač dėl skrydžių perdavimo tarp skrydžių valdymo centrų (OLDI) ir dėl skrydžių srautų valdymo (ADEXP).
(5) Į šiuos pakeitimus visų pirma yra įtraukti skrydžio įrangos pajėgumo parodymai; jie yra būtini siekiant palengvinti sklandžiai ir saugiai įdiegti keletą pajėgumo didinimo programų.
(6) Todėl Reglamentas (EB) Nr. 2082/2000 turėtų būti atitinkamai iš dalies pakeistas.
(7) Šiame reglamente numatytos priemonės atitinka pagal Direktyvos 93/65/EEB 6 straipsnio 1 dalį įkurto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2082/2000 I ir II priedai iš dalies keičiami remiantis šio reglamento priedu.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. birželio 4 d.